wickkiey/tamil-wikipedia-chunked huggingface dataset:
# பாக்கித்தான்

## வரலாறு

### வரலாற்றுக்கு முந்திய காலமும் பண்டைக் காலமும்

தெற்காசியாவில் தொடக்க கால பண்டைய மனித நாகரிகங்களில் சில தற்போதைய பாக்கித்தானை உள்ளடக்கிய பகுதிகளிலிருந்து தோன்றின. பழைய கற்காலத்தின் பிற்பகுதியின் போதிருந்த சோவனிகப் பண்பாடு இப்பகுதியின் தொடக்க காலத்தில் அறியப்பட்ட குடியிருப்பாளர்களைக் கொண்டிருந்தது. பஞ்சாப்பின் சோவன் பள்ளத்தாக்கில் இம்மக்களின் தொல்லியல் பொருட்கள் கண்டெடுக்கப்பட்டுள்ளன. தற்போதைய பாக்கித்தானின் பெரும்பாலான பகுதிகளைக் கொண்டிருந்த சிந்துப் பகுதி பல தொடர்ச்சியான பண்டைய பண்பாடுகளின் தளமாக இருந்துள்ளது. அதிற் புதிய கற்கால (7000–4300 பொ.ஊ.மு.) தளமான மெகர்கர், தெற்காசியாவின் 5,000 ஆண்டு கால நகர வாழ்வின் வரலாறு முதல் மொகெஞ்சதாரோ, அரப்பா உள்ளிட்ட சிந்துவெளி நாகரிகத்தின் பல்வேறு தளங்களும் அடங்கும்.  
சிந்துவெளி நாகரிகத்தின் வீழ்ச்சியைத் தொடர்ந்து வேத காலத்தில் (1,500-500 பொ.ஊ.மு.) பல அலைகளாக நடந்த புலப்பெயர்வில் நடு ஆசியாவிலிருந்து பஞ்சாப் பகுதிக்கு இந்திய-ஆரியப் பழங்குடியினங்கள் நகர்ந்தன. தங்களது தனித்துவமான சமயப் பாரம்பரியங்கள் மற்றும் பழக்க வழக்கங்களை அவர்கள் தங்களுடன் கொண்டு வந்தனர். இவை உள்நாட்டுப் பண்பாட்டுடன் இணைந்தன. பாக்திரியா-மர்கியானா பண்பாட்டைச் சேர்ந்த இந்திய-ஆரியர்களின் சமய நம்பிக்கைகள் மற்றும் பழக்கவழக்கங்கள், மற்றும் முந்தைய சிந்துவெளி நாகரிகத்தைச் சேர்ந்த பூர்வீக அரப்பா சிந்து நம்பிக்கைகள் இறுதியாக வேதப் பண்பாடு மற்றும் பழங்குடியினங்களின் வளர்ச்சிக்குக் காரணமாயின. இதில் மிக முக்கியமானது காந்தார நாகரிகம் ஆகும். இது இந்தியா, நடு ஆசியா மற்றும் மத்திய கிழக்கு இணையும் இடத்தில் செழித்திருந்தது. வணிக வழிகளை இணைத்தது. வேறுபட்ட நாகரிகங்களில் இருந்து பண்பாட்டுத் தாக்கங்களை உள்ளிழுத்துக் கொண்டது. தொடக்க கால வேதப் பண்பாடானது ஒரு பழங்குடியின, மேய்ச்சல் வாழ்க்கை முறையை அடிப்படையாகக் கொண்டிருந்த சமூகமாக, சிந்துவெளியை மையமாகக் கொண்டிருந்தது. அது தற்போதைய பாக்கித்தானில் அமைந்திருந்தது. இந்த காலத்தின் போது இந்து சமயத்தின் மிகப் பழமையான புனித நூல்களான வேதங்கள் உருவாக்கப்பட்டன.
# பாக்கித்தான்

## வரலாறு

### செவ்வியல் காலம்

சேர்ந்த *நிற்கும் புத்தர்* (பொ. ஊ. முதலாம்-2 ஆம் நூற்றாண்டு)|upright=0.8]]பொ. ஊ. மு. 517 வாக்கில் பாக்கித்தானின் மேற்குப் பகுதிகளானவை அகாமனிசியப் பேரரசின் பகுதியாக உருவாயின. பொ. ஊ. மு. 326 இல் பேரரசர் அலெக்சாந்தர் பல்வேறு உள்ளூர் ஆட்சியாளர்களைத் தோற்கடித்ததன் மூலம் இப்பகுதியை வென்றார். தோற்கடிக்கப்பட்டவர்களில் மிக குறிப்பிடத்தக்கவர் செலத்தில் தோற்கடிக்கப்பட்ட மன்னர் போரசு ஆவார். இதைத் தொடர்ந்து சந்திரகுப்த மௌரியரால் தோற்றுவிக்கப்பட்டு, பேரரசர் அசோகரால் விரிவாக்கப்பட்டு பொ. ஊ. மு. 185 வரை நீடித்திருந்த மௌரியப் பேரரசு இப்பகுதியை ஆட்சி செய்தது. பாக்திரியாவின் தெமித்திரசுவால் (180–165 பொ. ஊ. மு.) நிறுவப்பட்ட இந்திய-கிரேக்க இராச்சியமானது காந்தாரம் மற்றும் பஞ்சாப்பை உள்ளடக்கியிருந்தது. இது தன் உச்சபட்ச விரிவாக்கத்தை மெனாந்தரின் (165–150 பொ. ஊ. மு.) ஆட்சியின் கீழ் அடைந்தது. இப்பகுதியில் கிரேக்க-பௌத்தப் பண்பாடு செழிப்பதற்குக் காரணமானது. உலகின் தொடக்க கால பல்கலைக்கழகங்கள் மற்றும் உயர் கல்வி மையங்களில் ஒன்றான தக்சசீலமானது பொ. ஊ. மு. 6 ஆம் நூற்றாண்டில் பிந்தைய வேத காலத்தின் போது நிறுவப்பட்டது. பேரரசர் அலெக்சாந்தரின் படையெடுத்து வந்த இராணுவங்களாலும், பொ. ஊ. 4 ஆவது அல்லது 5 ஆவது நூற்றாண்டில் சீன புனிதப் பயணிகளாலும் பதிவு செய்யப்பட்டு இந்த பண்டைக் கால பல்கலைக் கழகமானது ஆவணப்படுத்தப்பட்டுள்ளது. தமது உச்ச நிலையின் போது இராய் அரசமரபானது (489–632 பொ. ஊ.) சிந்து மற்றும் அதைச் சுற்றியிருந்த பகுதிகளை ஆண்டது.
# பாக்கித்தான்

## வரலாறு

### நடுக் காலம்

அரேபியப் படையெடுப்பாளரான முகம்மது இப்னு காசிம் சிந்து, மற்றும் பஞ்சாபின் சில பகுதிகளை பொ. ஊ. 711 இல் வென்றார். பாக்கித்தானிய அரசாங்கத்தின் அலுவல்பூர்வ காலவரிசையானது இந்நேரத்தையே பாக்கித்தானுக்கான அடித்தளம் நிறுவப்பட்ட காலமாகக் குறிப்பிடுகிறது. தொடக்க நடுக் காலமானது (642–1219 பொ. ஊ.) இப்பகுதியில் இசுலாம் பரவுவதைக் கண்டது. 8 ஆம் நூற்றாண்டில் இசுலாமின் தொடக்கம் தொடங்குவதற்கு முன்னர் பாக்கித்தான் பகுதியானது பல நம்பிக்கைகளுக்குத் தாயகமாக இருந்தது. இதில் இந்து சமயம், பௌத்தம், சைனம் மற்றும் சரதுசம் ஆகியவையும் அடங்கும். இக்காலத்தின் போது சூபி சமய போதகர்கள் இப்பகுதியின் பெரும்பாலான மக்களை இசுலாமுக்கு மதம் மாற்றியதில் ஒரு முக்கியமான பங்கை ஆற்றினர். பொ. ஊ. 7 ஆம் நூற்றாண்டு முதல் 11 ஆம் நூற்றாண்டு வரை காபுல் பள்ளத்தாக்கு, காந்தாரம் மற்றும் மேற்கு பஞ்சாப்பை நிர்வகித்த துர்க் மற்றும் இந்து ஷாகி அரசமரபுகளின் தோல்வியைத் தொடர்ந்து பல தொடர்ச்சியான முசுலிம் பேரரசுகள் இப்பகுதியை ஆட்சி செய்துள்ளன. இதில் கசனவியப் பேரரசு (975–1187 பொ. ஊ.), கோரி இராச்சியம் மற்றும் தில்லி சுல்தானகம் (1206–1526 பொ. ஊ.) ஆகியவை அடங்கும். தில்லி சுல்தானகத்தின் கடைசி அரசமரபான லௌதி அரசமரபானது முகலாயப் பேரரசால் (1526–1857 பொ. ஊ.) இடமாற்றம் செய்யப்பட்டது.  
. சம்மா அரசமரபின் காலத்தின் போது ஒரு முதன்மையான இறுதிச் சடங்கு தளமாக இது முக்கியத்துவத்தை அடைந்தது.]]  
பாரசீக இலக்கியம் மற்றும் உயர்குடியினப் பண்பாட்டை முகலாயர்கள் அறிமுகப்படுத்தினர். இப்பகுதியில் இந்திய-பாரசீகப் பண்பாட்டின் வேர்களை நிறுவினர். நவீன கால பாக்கித்தான் பகுதியில் முகலாயர் காலத்தின் போது முக்கியமான நகரங்களாக முல்தான், இலாகூர், பெசாவர் மற்றும் தட்டா ஆகியவை திகழ்ந்தன. போற்றத்தக்க முகலாயக் கட்டடங்களுக்குத் தளமாக இந்த நகரங்கள் தேர்ந்தெடுக்கப்பட்டன. 16 ஆம் நூற்றாண்டின் தொடக்கத்தில் இப்பகுதியானது முகலாயப் பேரரசின் ஆட்சியின் கீழ் தொடர்ந்து இருந்தது. 18 ஆம் நூற்றாண்டில் முகலாயப் பேரரசின் மெதுவான சிதைவுறுதலானது எதிரி சக்திகளின் வளர்ச்சியால் வேகப்படுத்தப்பட்டது. அந்த எதிரி சக்திகளில் மராத்தியக் கூட்டமைப்பு மற்றும், பிந்தைய கால சீக்கியப் பேரரசு, மேலும், 1739 இல் ஈரானில் இருந்து நடத்தப்பட்ட நாதிர் ஷாவின் படையெடுப்புகள், மற்றும் 1759 இல் ஆப்கானித்தானின் துராணிப் பேரரசு ஆகியவை அடங்கும். வங்காளத்தில் வளர்ச்சியடைந்து கொண்டிருந்த பிரித்தானியரின் அரசியல் சக்தியானது நவீன கால பாக்கித்தானை அந்நேரம் வரை அடையவில்லை.
# பாக்கித்தான்

## வரலாறு

### சுதந்திரம்

: 1948 வாக்கில் அனைத்து பச்சைப் பகுதிகளும் பாக்கித்தானின் பகுதிகளாகவும், அனைத்து ஆரஞ்சுப் பகுதிகளும் இந்தியாவின் பகுதிகளாவும் ஆயின. கருமையான நிழல்களையுடைய பகுதிகள் ராட்கிளிப் கோட்டால் பிரிக்கப்பட்ட பஞ்சாப் மற்றும் வங்காள மாகாணங்களை பிரதிநிதித்துவப்படுத்துகின்றன. சாம்பல் பகுதிகளானவை முக்கியமான மன்னர் அரசுகளில் சிலவற்றை பிரதிநிதித்துவப்படுத்துகின்றன. இம்மன்னர் அரசுகள் இறுதியாக இந்தியா அல்லது பாக்கித்தானுடன் இணைக்கப்பட்டன.]]
1946 ஆம் ஆண்டு தேர்தல்களானவை முசுலிம் இடங்களில் 90%ஐ முசுலிம் லீக் வென்றதைக் கண்டன. சிந்து மற்றும் பஞ்சாப்பில் இருந்த நில உடைமையாளர்களால் இதற்கு ஆதரவளிக்கப்பட்டிருந்தது. இந்திய முசுலிம்களுக்கான லீக்கின் பிரதிநிதித்துவம் குறித்து தொடக்கத்தில் ஐயத்தைக் கொண்டிருந்த இந்திய தேசிய காங்கிரசை அக்கட்சியின் முக்கியத்துவத்தை அங்கீகரிக்கும் நிலைக்கு இம்முடிவுகள் தள்ளின. இந்தியாவைப் பிரிக்க பிரித்தானியருக்கு எண்ணம் இல்லாத போதும் அந்நிலையை மறுபரிசீலனை செய்ய இந்திய முசுலிம்களின் குரலாக ஜின்னா உருவானதானது கட்டாயப்படுத்தியது. இந்தியப் பிரிவினையைத் தடுக்கும் தங்களது கடைசி முயற்சியாக பிரித்தானியர் 1946 ஆம் ஆண்டின் அமைச்சரவையின் இந்தியாவுக்கான தூதுக்குழுவை முன்மொழிந்தனர்.  
அமைச்சரவை தூதுக் குழுவானது தோல்வியடைந்த போது பிரித்தானியர் சூன் 1948 வாக்கில் தமது ஆட்சியை முடிவுக்குக் கொண்டு வரும் எண்ணத்தை அறிவித்தனர். இந்தியத் தலைமை ஆளுநரான பர்மாவின் மவுண்ட்பேட்டன் பிரபு, அகில இந்திய முசுலிம் லீக்கின் முகம்மது அலி ஜின்னா மற்றும் காங்கிரசின் சவகர்லால் நேரு ஆகியோரைக் கொண்ட கடுங்கண்டிப்பான விவாதங்களைத் தொடர்ந்து பிரித்தானிய இந்தியாவை பாக்கித்தான் மற்றும் இந்தியா என்ற பெயர்களைக் கொண்ட இரு சுதந்திரமான மேலாட்சிப் பகுதிகளாகப் பிரிக்கும் அலுவல்பூர்வ அறிவிப்பு வெளியிடப்பட்டது. இதை 1947 சூன் 3 அன்று மாலை மவுண்ட்பேட்டன் வெளியிட்டார். மவுண்ட்பேட்டனின் அலுவலகத்தில் உலக அளவில் ஒலிபரப்பப்படும் முன்னர் இத்திட்டத்தின் தங்களது நகல்களை தோராயமாக ஒரு டசன் முதன்மையான மன்னர் அரசுகளின் பிரதம மந்திரிகள் பெற்றனர். அன்று இரவு 7:00 மணிக்கு அனைத்திந்திய வானொலியானது இந்த பொது அறிவிப்பை ஒலிபரப்பியது. முதலில் இந்தியத் தலைமை ஆளுநரின் உரையுடன் தொடங்கியது. பிறகு, நேரு மற்றும் ஜின்னா தத்தமது உரையை ஆற்றினர்.  
இந்தியாவைப் பிரிக்க ஐக்கிய இராச்சியம் ஒப்புக் கொண்ட போது நவீன நாடான பாக்கித்தான் 14 ஆகத்து 1947 அன்று நிறுவப்பட்டது . இந்தப் புதிய நாடானது பிரித்தானிய இந்தியாவின் முசுலிம்களைப் பெரும்பான்மையாகக் கொண்ட கிழக்கு மற்றும் வடமேற்குப் பகுதிகளைக் கொண்டிருந்தது. இதில் பலூசிஸ்தான், கிழக்கு வங்காளம், வட-மேற்கு எல்லைப்புற மாகாணம், மேற்கு பஞ்சாப் மற்றும் சிந்து ஆகிய மாகாணங்கள் உள்ளடங்கியிருந்தன.  
பஞ்சாப் மாகாணத்தைப் பிரிக்கும் போது நடந்த அமளியில் 2 முதல் 20 இலட்சத்திற்கு இடையிலான மக்கள் கொல்லப்பட்டனர். சமயங்களுக்கு இடையிலான ஒரு பழிவாங்கும் இனப்படுகொலை என்று சிலர் இதைக் குறிப்பிட்டனர். இந்தியாவிலிருந்து மேற்கு பாக்கித்தானுக்கு தோராயமாக 65 இலட்சம் முசுலிம்களும், மேற்கு பாக்கித்தானிலிருந்து இந்தியாவுக்கு 47 இலட்சம் இந்துக்களும், சீக்கியர்களும் இடம் பெயர்ந்தனர். மனித வரலாற்றில் மிகப் பெரிய மனித இடம் பெயர்வு இது தான். சம்மு மற்றும் காசுமீரின் மன்னர் அரசு மீது ஏற்பட்ட தொடர்ந்த பிரச்சினையானது இறுதியாக 1947-48 ஆம் ஆண்டின் இந்தியா-பாக்கித்தான் போருக்குக் காரணமானது.
# பாக்கித்தான்

## அரசாங்கமும், அரசியலும்

### நிர்வாகப் பிரிவுகள்

| குவெட்டா | 1,48,94,402 |  |  |
| --- | --- | --- | --- |
| இலாகூர் | 12,76,88,922 |  |  |
| கராச்சி | 5,56,96,147 |  |  |
| பெசாவர் | 4,08,56,097 |  |  |
| கில்கித்-பல்திசுதான் | கில்கித் | 14,92,924 |  |
| முசாஃபராபாத் | 41,79,428 |  |  |
| இசுலாமாபாத் தலைநகர ஆள்புலம் | இஸ்லாமாபாத் | 23,63,863 | } |  
ஒரு கூட்டாட்சி நாடாளுமன்றக் குடியரசாக பாக்கித்தான் நான்கு மாகாணங்களை உள்ளடக்கியுள்ளது. அவை பஞ்சாப், கைபர் பக்துன்க்வா, சிந்து மற்றும் பலூசிசுதானம் ஆகியவை ஆகும். இவற்றுடன் இசுலாமாபாத் தலைநகர ஆள்புலம், வடக்கு நிலங்கள், மற்றும் பாக்கித்தான் காஷ்மீர் ஆகிய மூன்று நிலப்பரப்புகளையும் இந்நாடு உள்ளடக்கியுள்ளது. காசுமீரின் மேற்குப் பகுதிகளானவை பாக்கித்தானின் கட்டுப்பாட்டில் உள்ளன. பாக்கித்தான் காசுமீர் மற்றும் கில்கித்-பல்திசுதான் எனும் தனித் தனி அரசியல் பிரிவுகளாக இவை அமைக்கப்பட்டுள்ளன. 2009 ஆம் ஆண்டு அரசியலமைப்பு திருத்தமானது கில்கித்-பல்திசுதானுக்கு பகுதியளவு-மாகாண நிலையையும், தன்னாட்சி உரிமையையும் கொடுத்தது.  
உள்ளாட்சி அரசாங்க அமைப்பானது மாவட்டங்கள், வட்டங்கள் மற்றும் ஒன்றியக் குழுக்களைக் கொண்டுள்ளது. இந்த ஒவ்வொரு நிலையிலும் தேர்ந்தெடுக்கப்பட்ட உறுப்பினர்கள் இவற்றுக்குச் சேவையாற்றுகின்றனர்.
# பாக்கித்தான்

## அரசாங்கமும், அரசியலும்

### அயல் நாட்டு உறவுகள்

#### சீனாவுடனான உறவு முறைகள்

மற்றும் சீன பிரதமர் சோ என்லாய் ஆகியோர் காணப்படுகின்றனர். சீனாவின் மிகப் பெரிய தூதரகத்தை பாக்கித்தான் கொண்டுள்ளது.]]  
சீனாவுடன் அலுவல்பூர்வமான தூதரக உறவுகளை நிறுவிய முதல் சில நாடுகளில் பாக்கித்தானும் ஒரு நாடாகும். ஐக்கிய அமெரிக்கா-சீனா இடையிலான மறு சீரிணைவின் போது ஓர் இடையீட்டாளராக பாக்கித்தான் 1970 களில் செயல்பட்டது. சீனாவுக்கு ஐக்கிய அமெரிக்க அதிபர் ரிச்சர்ட் நிக்சனின் வரலாற்று ரீதியிலான பயணத்தை எளிதாக்கியது. பாக்கித்தானிய நிர்வாகம் மற்றும் பிராந்திய அல்லது உலகளாவிய நிகழ்வுகளில் மாற்றங்கள் இருந்த போதும் பாக்கித்தானில் சீனாவின் செல்வாக்கானது தொடர்ந்து இன்றியமையாததாக உள்ளது. இதற்குக் கைமாறாக பாக்கிதானின் மிகப் பெரிய வணிகக் கூட்டாளியாக சீனா திகழ்கிறது. பாக்கித்தானின் உட்கட்டமைப்பில் குறிப்பிடத்தக்க அளவுக்கு முதலீட்டை சீனா செய்துள்ளது. குறிப்பாக குவதார் துறைமுகத்தை இதற்கு எடுத்துக்காட்டாகக் குறிப்பிடலாம். 2015 இல் மட்டும் இரு நாடுகளும் ஒத்துழைப்பு முயற்சிகளுக்காக 51 ஒப்பந்தங்கள் மற்றும் புரிந்துணர்வு ஒப்பந்தங்களில் கையொப்பமிட்டுள்ளன. 2006 இல் இரு நாடுகளும் ஒரு கட்டற்ற வணிக ஒப்பந்தத்தில் கையொப்பமிட்டன. சீனா–பாக்கித்தான் பொருளாதாரப் பாதை மூலமாக பாக்கித்தானின் வரலாற்றில் தன் மிகப் பெரிய முதலீட்டை சீனா செய்துள்ளது. முசுலிம் நாடுகளுடனான சீனாவின் தொடர்பாளராக பாக்கித்தான் செயல்படுகிறது. தைவான், சிஞ்சியாங் மற்றும் பிற உணர்ச்சி மென்மை வாய்ந்த விவகாரங்களில் இரு நாடுகளும் ஒன்றுக்கு மற்றொன்று ஆதரவளித்துக் கொள்கின்றன.
# பாக்கித்தான்

## அரசாங்கமும், அரசியலும்

### அயல் நாட்டு உறவுகள்

#### முசுலிம் உலகுடனான உறவு முறைகள்

சுதந்திரத்திற்குப் பிறகு பிற முசுலிம் நாடுகளுடன் இருதரப்பு உறவு முறைகளைத் தொடங்க பாக்கித்தான் ஊக்கத்துடன் முயற்சித்தது. இசுலாமிய உலகின் இயற்கையான தலைவராக பாக்கித்தானைக் காட்ட அலி சகோதரர்கள் விரும்பினர். இந்நாட்டின் முதன்மையான மனித வளம் மற்றும் இராணுவ வலிமை ஆகியவை இதற்கு ஒரு பங்கு காரணமாகும்.  
பாக்கித்தானின் உருவாக்கத்துடன் சேர்த்து இந்த நிகழ்வுகள் ஐக்கிய அமெரிக்காவிடம் இருந்து அங்கீகரிப்பைப் பெறவில்லை. பிரித்தானியப் பிரதமர் கிளமெண்ட் அட்லீ இந்தியா மற்றும் பாக்கித்தான் மீண்டும் இணைவதற்கு ஒரு நம்பிக்கையை வெளிப்படுத்தினார். எனினும், அரபு உலகத்தில் அந்நேரத்தில் ஒரு தேசியவாத விழிப்படைதல் நடந்து கொண்டிருந்ததன் காரணமாக ஒட்டு மொத்த இசுலாமிய நாடுகளையும் இணைத்து "இசுலாமிசுதான்" என்று பெயரிடும் பாக்கித்தானின் விருப்பங்களுக்குப் பிற நாடுகள் சிறிதளவு ஆர்வத்தையே வெளிப்படுத்தின. சில அரபு நாடுகள் "இசுலாமிசுதான்" திட்டத்தை பிற முசுலிம் நாடுகளின் மீது ஆதிக்கம் செலுத்தும் பாக்கித்தானின் இன்னொரு முயற்சியாகக் கண்டன.  
பாக்கித்தானை நிறுவிய முகம்மது அலி ஜின்னா பாலத்தீனிய காரணத்திற்காக தொடர்ந்து ஆதரவாகப் பேசினார். முசுலிம் ஒத்துணர்வுக்கான பரந்த ஆதாரக் கட்டமைப்புக்குள் பாலத்தீன உரிமைகளுக்கு ஆதரவளிக்க பாக்கித்தானின் அயல்நாட்டுக் கொள்கையை வடிவமைத்தார். 1967 ஆம் ஆண்டின் அரபு-இசுரேலியப் போரின் போது பாக்கித்தான் அரபு நாடுகளுக்கு ஆதரவளித்தது. ஐநாவுக்குள் மற்றும் அதைத் தாண்டிய வழிகளிலும் அரபு நாடுகளுக்காக ஈரானின் ஆதரவைப் பெறுவதில் இந்நாடு ஒரு முக்கியப் பங்காற்றியது.  
சமயப் பிரிவு பதற்றங்களின் காரணமாக ஈரானுடனான பாக்கித்தானின் உறவு முறைகளானவை மோசமடைந்துள்ளதாகக் குறிப்பிடப்படுகிறது. தங்களது சார்பாண்மை சமயப் பிரிவுப் போருக்கு ஒரு யுத்த களமாக பாக்கித்தானை ஈரான் மற்றும் சவூதி அரேபியா ஆகிய இரு நாடுகளும் பயன்படுத்துவதாகக் குறிப்பிடப்படுகிறது. ஈரான்-ஈராக் போரின் தொடக்க நாட்களிலிருந்து அதிபர் சியா-உல்-ஹக் ஒரு முக்கியமான இடையீட்டாளரின் பங்கை ஆற்றினார். அச்சண்டையை முடிவுக்குக் கொண்டு வரும் முயற்சிகளில் பாக்கித்தான் செயல்பாட்டுடன் ஈடுபட்டது. வளைகுடாப் போரின் போது பாக்கித்தான் சவூதி அரேபியாவுக்கு ஆதரவு அளித்தது. "தீர்க்கமான புயல் நடவடிக்கையின்" போது பாக்கித்தான் நடு நிலையாகத் தொடர்ந்து இருக்கும் வழியைத் தேர்ந்தெடுத்தது. யெமனுக்கு எதிரான சவூதி அரேபியாவின் தாக்குதலுக்கு இராணுவ ஆதரவை அனுப்புவதைத் தவிர்த்தது. மாறாகப் பிரச்சினையைத் தீர்ப்பதில் ஒரு செயல்பாடுடைய தூதரகப் பங்கை ஆற்றுவதை பாக்கித்தான் குறிக்கோளாகக் கொண்டிருந்தது. இது இரு நாடுகளுக்கும் இடையில் பதற்றங்களுக்கு வழி வகுத்தது.
# பாக்கித்தான்

## அரசாங்கமும், அரசியலும்

### இராணுவம்

பாக்கித்தான் ஒரு நடுத்தர அளவு சக்தியாகக் கருதப்படுகிறது. போர் வீரர்களின் எண்ணிக்கையின் அடிப்படையில் உலகின் 7 ஆவது மிகப் பெரிய நிலையான ஆயுதப் படைகளை இந்நாடு கொண்டுள்ளது. தோராயமாக 6.60 இலட்சம் செயல்பாட்டிலுள்ள துருப்புகள் மற்றும் 2.91 இலட்சம் துணை இராணுவப் படையினரை உள்ளடக்கிய ஆயுதப்படைகளை 2024 ஆம் ஆண்டு கணக்கின்படி இந்நாடு கொண்டுள்ளது. 1947 இல் நிறுவப்பட்ட பாக்கித்தானின் ஆயுதப் படைகளானவை தேசிய அரசியல் மீது குறிப்பிடத்தக்க அளவுக்கு செல்வாக்கைக் கொண்டுள்ளன. தரைப்படை, கடற்படை மற்றும் விமானப்படை உள்ளிட்டவை இராணுவத்தின் முதன்மையான பிரிவுகள் ஆகும். இவர்களுக்கு ஆதரவாக ஏராளமான துணை இராணுவப் படையினரும் உள்ளனர்.  
பணியாளர் ஆணையத்தின் இணைந்த தலைவர்களின் தலைவர் உயர்ந்த நிலையிலுள்ள இராணுவ அதிகாரியாவார். குடிசார் அரசாங்கத்திற்கு இவர் ஆலோசனைகளை வழங்குகிறார். எனினும், குடிசார் அரசுத் துறைகளின் மீது இவர் நேரடியான கட்டுப்பாட்டைக் கொண்டிருக்கவில்லை. இடையீட்டாளராக மட்டுமே சேவையாற்றுகிறார். இராணுவம் மற்றும் குடிசார் தலைமைத்துவத்துக்கு இடையிலான தொடர்பை இவர் உறுதி செய்கிறார். இணைந்த பணியாளர் தலைமையிடத்தை மேற்பார்வையிடும் இவர் சேவைகளுக்கு இடையிலான ஒத்துழைப்பு மற்றும் இணைந்த இராணுவத் திட்டங்களை ஒருங்கிணைக்கிறார்.  
பாக்கித்தானின் உத்தி ரீதியிலான படைக்கல மேம்பாடு மற்றும் வேலைவாய்ப்பு மீதான அதிகாரமும், கட்டுப்பாடும் தேசிய அதிகார அமைப்பிடம் உள்ளது. அணு ஆயுதக் கொள்கையை இது மேற்பார்வையிடுகிறது.  
பாக்கித்தானில் ஆயுதப் படைகளுடன் நெருக்கமான இராணுவ உறவுகளை ஐக்கிய அமெரிக்கா, துருக்கி மற்றும் சீனா ஆகிய நாடுகள் பேணி வருகின்றன. வாடிக்கையாக இராணுவ உபகரணங்களை ஏற்றுமதி செய்வது மற்றும் தொழில்நுட்பத்தைக் கை மாற்றுவது உள்ளிட்டவற்றை இந்நாடுகள் செய்து வருகின்றன. 2019 மற்றும் 2023 ஆம் ஆண்டுக்கு இடையில் உலகின் 5 ஆவது மிகப் பெரிய ஆயுத இறக்குமதியாளராக பாக்கித்தான் திகழ்ந்தது.
# பாக்கித்தான்

## அரசாங்கமும், அரசியலும்

### இராணுவம்

#### இராணுவ வரலாறு

பாக்கித்தானின் முதன்மையான உளவியல் முகமையான சேவைகளிடை உளவுத்துறையானது 1947 இல் பாக்கித்தானின் சுதந்திரத்திலிருந்து ஓராண்டுக்குள்ளாகவே நிறுவப்பட்டது. சோவியத்-ஆப்கான் போரின் போது பாக்கித்தானின் உளவியல் சமூகமானது. பெரும்பாலும் சேவைகளிடை உளவுத்துறையானது. சோவியத் இருப்புக்கு எதிராக ஆப்கானிய முசாகிதீன் மற்றும் அயல்நாட்டு சண்டையாளர்களுக்கு ஆதரவளிக்க ஐக்கிய அமெரிக்காவின் வளங்களை ஒருங்கிணைத்தது. இச்சண்டையின் போது சோவியத் மற்றும் ஆப்கானிய விமானப்படைகளுக்கு எதிராக பாக்கித்தான் விமானப்படையானது சண்டையிட்டது. ஐநா அமைதி காக்கும் படைகளில் செயல்பட்டிலுள்ள பங்கெடுப்பாளராக பாக்கித்தான் திகழ்கிறது. 1993 இல் சோமாலியாவின் முக்தீசூவில் மீட்பு நடவடிக்கை போன்ற நடவடிக்கைகளில் ஒரு முக்கியமான பங்கை ஆற்றியுள்ளது. 2023 ஆம் ஆண்டின் ஐநா அறிக்கையின்படி ஐநா அமைதி காக்கும் படைகளுக்கு ஐந்தாவது மிகப் பெரிய துருப்புப் பங்களிப்பாளராக பாக்கித்தான் இராணுவம் திகழ்கிறது.  
பாக்கித்தான் சில அரபு நாடுகளில் தன்னுடைய இராணுவத்தை பாதுகாப்பு, பயிற்சி மற்றும் ஆலோசனை வழங்க இறக்கியுள்ளது. ஆறு நாள் போர் மற்றும் யோம் கிப்பூர்ப் போர் ஆகியவற்றின் போது இசுரேலுக்கு எதிராக சண்டைகளில் பாக்கித்தானிய விமானப் படையின் போர் விமானிகள் பங்கெடுத்துள்ளனர். பெரிய பள்ளிவாசல் கைப்பற்றலின் போது மக்காவில் சவூதி படைகளுக்கு பாக்கித்தானிய சிறப்புப் படைகள் உதவி புரிந்தன. வளைகுடாப் போரின் போது சவூதி அரேபியாவின் பாதுகாப்புக்காக ஐக்கிய அமெரிக்கா தலைமையிலான கூட்டணியின் ஒரு பகுதியாக 5,000 துருப்புக்களையும் கூட பாக்கித்தான் அனுப்பியது.  
பொசுனியா எர்செகோவினாவுக்கு ஆயுதம் வழங்குவதற்கு ஐநா தடை விதித்திருந்த போதிலும், தளபதி சாவேத் நசீர் தலைமையிலான சேவைகளிடை உளவுத்துறையானது பீரங்கி எதிர்ப்பு ஆயுதங்கள் மற்றும் ஏவுகணைகளை பொசுனிய முசாகிதீன்களுக்கு விமானங்களின் மூலம் வழங்கியது. பொசுனிய முசுலிம்களுக்கு ஆதரவாக சண்டையின் போக்கு மாறியதற்கு இது காரணமானது. நசீரின் தலைமைத்துவத்தின் கீழான சேவைகளிடை உளவுத்துறையானது சிஞ்சியாங்கில் சீன முசுலிம்கள், பிலிப்பீன்சில் கிளர்ச்சியாளர் குழுக்கள் மற்றும் நடு ஆசியாவில் சமயக் குழுக்கள் ஆகியோருக்கு ஆதரவளித்தது.  
2001இலிருந்து கைபர் பக்துன்க்வா மாகாணத்தில் கிளர்ச்சி எதிர்ப்பு மற்றும் உள்நாட்டு பாதுகாப்பு நடவடிக்கைகளில் பாக்கித்தானிய இராணுவம் பங்கெடுத்துள்ளது. முதன்மையாக பாக்கித்தானின் தெகரிக்கு-இ-தாலிபான் மற்றும் அதனுடன் தொடர்புடைய போராளிக் குழுக்களை இலக்காக்கியுள்ளது. நீடித்த சுதந்திரம் நடவடிக்கை, அல்-மிசான் நடவடிக்கை, சல்சலா நடவடிக்கை, செர்தில் நடவடிக்கை, ரஹ்-இ-ஹக் நடவடிக்கை, ரஹ்-இ-ரஸ்த் நடவடிக்கை மற்றும் ரஹ்-இ-நிசாத் நடவடிக்கை உள்ளிட்டவை இக்காலத்தின் போது நடத்தப்பட்ட முக்கியமான இராணுவ நடவடிக்கைகள் ஆகும்.
# பாக்கித்தான்

## அரசாங்கமும், அரசியலும்

### சட்ட அமலாக்கம்

பாக்கித்தானில் சட்ட அமலாக்கமானது கூட்டாட்சி மற்றும் மாகாண காவல் முகமைகளை உள்ளடக்கியுள்ளது. ஒவ்வொரு நான்கு மாகாணமும் (பஞ்சாப், சிந்து, கைபர் பக்துன்க்வா மற்றும் பலூசிஸ்தான்) அவற்றின் சொந்த காவல் படையைக் கொண்டுள்ளன. அதே நேரத்தில், இசுலாமாபாத் தலைநகர ஆள்புலமானது இசுலாமாபாத் காவல்துறையைக் கொண்டுள்ளது. மாகாண காவல் படைகளானவை காவல் பொது ஆய்வாளரால் தலைமை தாங்கப்படுகின்றன. கூட்டாட்சி அளவில் சேர்க்கப்படும் மற்றும் பயிற்றுவிக்கப்படும் பாக்கித்தானின் காவல்துறை சேவையிலிருந்து இவர் நியமிக்கப்படுகிறார். கூட்டாட்சி மற்றும் மாகாண அரசாங்கங்களுக்கு இடையிலான ஒரு கலந்தாய்வு செயல்முறையின் வழியாக இவர் நியமிக்கப்படுகிறார். உதவி காவல்துறை கண்காணிப்பாளர் நிலைக்கு மேலே உள்ள அனைத்து பதவிகளும் பாக்கித்தானின் காவல் சேவையிலிருந்து நிரப்பப்படுகின்றன. மாகாணப் படைகளின் மத்தியில் தேசிய அளவிலான தரத்தை உறுதிப்படுத்துவதற்காக இவ்வாறு நிரப்பப்படுகின்றன.  
**சிறப்புப் பிரிவுகள்:**  
- தேசிய நெடுஞ்சாலைகள் மற்றும் பெருவழிச் சாலை காவல்துறை: போக்குவரத்து சட்டங்களை அமல்படுத்துகிறது. பாக்கித்தானின் மாகாணங்களுக்கு இடையிலான பெருவழிச் சாலை அமைப்பில் பாதுகாப்பை உறுதி செய்கிறது.
- சிறப்பு துரித எதிர்வினைப் பிரிவுகள்: பஞ்சாப் உயர் சிறப்புக் காவல் படை போன்ற சிறப்பு பயங்கரவாத எதிர்ப்பு பிரிவுகளானவை பிணையக் கைதிகள் பிடிக்கப்படும் சூழ்நிலைகளுக்கு எதிர் வினையாற்றுதல் மற்றும் ஆயுதக் குழுக்களை கட்டுப்படுத்துதல் ஆகிய பணிகளைச் செய்ய அதிரடிப்படை வீரர்களால் பயிற்றுவிக்கப்பட்டு ஒவ்வொரு மாகாணத்திலும் உள்ளன.  
குடிசார் ஆயுதப்படைகளானவை உள்ளூர் சட்ட அமல்படுத்தும் முகமைகளுக்கு உதவி புரிகின்றன. எல்லைப்புற பாதுகாப்பு மற்றும் உள்நாட்டு பாதுகாப்பு நடவடிக்கைகளில் பங்கெடுக்கின்றன. குறிப்பாக, சண்டைகளால் பாதிக்கப்பட்ட பகுதிகளில் பங்கெடுக்கின்றன.  
2021 இல் தேசிய உளவியல் ஒருங்கிணைப்புக் குழுவானது பாக்கித்தானிய உளவியல் முகமைகளுக்கு மத்தியில் ஒருங்கிணைப்பை மேம்படுத்த நிறுவப்பட்டது. சேவைகளிடை உளவுத்துறை, உளவியல் செயலகம், மற்றும் கூட்டாட்சி புலனாய்வு முகமை ஆகியவற்றின் தலைவர்கள் இதன் தொடக்க கூட்டத்திற்கு வருகை புரிந்திருந்தனர்.
# பாக்கித்தான்

## அரசாங்கமும், அரசியலும்

### மனித உரிமைகள்

2024 இல் எல்லைகளற்ற செய்தியாளர்களால் வெளியிடப்பட்ட ஊடகச் சுதந்திர சுட்டெண்ணில் 180 நாடுகளில் 152 ஆவது இடத்தை பாக்கித்தான் பெற்றது. ஊடகச் சுதந்திரம் மீதான கட்டுப்பாடுகளை இந்த அமைப்பு சுட்டிக் காட்டியது. அரசாங்கம் அல்லது இராணுவத்தை விமர்சிக்கும் அறிக்கைகளைப் பதிப்பிக்கும் தொலைக்காட்சி நிலையங்களும், செய்தித்தாள்களும் மூடப்படும் நிலையை எதிர் கொள்கின்றன.
# பாக்கித்தான்

## பொருளாதாரம்

### வேளாண்மை மற்றும் சுரங்கத் துறை

நடைபெறும் மேற்பரப்பு சுரங்கத் தொழில். பாக்கித்தானானது *போர்ப்ஸ்* பத்திரிகையால் 'நிலக்கரியின் சவூதி அரேபியா' என்று குறிப்பிடப்பட்டுள்ளது.]]  
பாக்கித்தானின் பொருளாதாரமானது வேளாண்மையிலிருந்து சேவைத்துறைக்கு மாறிவிட்டது. 2015 ஆம் ஆண்டு நிலவரப்படி மொத்த உள்நாட்டு உற்பத்திக்கு வேளாண்மையானது வெறும் 20.9% பங்களிப்பை மட்டுமே அளித்தது. இவ்வாறு உள்ள போதிலும், 2005 இல் பாக்கித்தானின் கோதுமை உற்பத்தியானது ஆப்பிரிக்காவை மிஞ்சியது. தென்னமெரிக்காவின் அளவை கிட்டத்தட்ட ஈடுகட்டியது. இது இந்நாட்டின் வேளாண்மை முக்கியத்துவத்தை சுட்டிக்காட்டுகிறது. வேளாண்மைத் துறையானது நாட்டின் மொத்த வேலையாட்களில் 43.5% பேருக்கு பணி வழங்குகிறது. அன்னிய செலாவணியை ஈட்டும் ஒரு முக்கியமான ஆதாரமாக வேளாண்மை உள்ளது.  
பருத்தி மற்றும் விலங்குத் தோல்கள் போன்ற வேளாண்மை மூலப்பொருட்களை கடுமையாகச் சார்ந்துள்ள உற்பத்தி செய்யப்பட்ட பொருட்களின் ஏற்றுமதியானது விநியோகப் பற்றாக்குறைகள் மற்றும் சந்தையின் நிலையற்ற தன்மைகள் ஆகியவற்றின் காரணமாக பணவீக்க அழுத்தங்களை எதிர் கொண்டுள்ளது. பருத்தி உற்பத்தியில் பாக்கித்தான் உலகளவில் ஐந்தாவது இடத்தைப் பெறுகிறது. கரும்பு உற்பத்தியில் தன்னிறைவு அடைந்துள்ளது. உலகளவில் நான்காவது மிகப் பெரிய பால் உற்பத்தியாளர் பாக்கித்தான் ஆகும். நிலம் மற்றும் நீர் ஆதாரங்களானவை தகவுப் பொறுத்த அளவில் அதிகரித்திருக்காவிட்டாலும் உற்பத்தி பெருக்கங்களானவை, குறிப்பாக 1960 களின் பிற்பகுதி மற்றும் 1970 களில் நடந்த பசுமைப் புரட்சியில் இருந்து பெறப்பட்டதானது கோதுமை மற்றும் அரிசி மகசூலை குறிப்பிடத்தக்க அளவுக்கு அதிகரித்துள்ளன. தனியார் குழாய் கிணறுகள் மற்றும் அதிக மகசூலைக் கொடுக்கும் பயிர் வகைகள் ஆகியவை பயிர் மகசூலை மேற்கொண்டு அதிகப்படுத்தியுள்ளன. பாக்கித்தானின் மாமிச தொழில் துறையானது ஒட்டு மொத்த உள்நாட்டு உற்பத்திக்கு 1.4% ஐப் பங்களிக்கிறது.
# பாக்கித்தான்

## பொருளாதாரம்

### தொழிற்துறை

உள்ள ஒரு தொழிற்சாலை. பாக்கித்தானின் தொழில் துறையானது மொத்த உள்நாட்டு உற்பத்தியில் சுமார் 20%ஐப் பங்களிக்கிறது. சிறிய மற்றும் நடுத்தர அளவுள்ள நிறுவனங்களில் இதில் மிக அதிகமாகக் காணப்படுகின்றன.]]  
மொத்த உள்நாட்டு உற்பத்திக்கு 19.74% பங்களிக்கும் மற்றும் மொத்த வேலைவாய்ப்புக்கு 24% பங்களிக்கும் தொழில் துறையானது இந்நாட்டின் இரண்டாவது மிகப் பெரிய துறையாக உள்ளது. பெரிய அளவில் செயல்படும் உற்பத்தித் துறையானது இதில் ஆதிக்கம் செலுத்துகிறது. மொத்த உள்நாட்டு உற்பத்தியில் 12.2% பங்கை இது பிரதிநிதித்துவப்படுத்துகிறது. ஆப்கானித்தான் மற்றும் உள்நாட்டு வீட்டு மனைத் துறையில் இருந்து ஏற்படும் தேவை காரணமாக சீமைக்காரை உற்பத்தியானது செழித்தோங்குகிறது. 2013 இல் பாக்கித்தான் 77,08,557 டன்கள் சீமைக்காரையை ஏற்றுமதி செய்தது. 4,47,68,250 டன்கள் சீமைக்காரையை உற்பத்தி செய்யும் நிறுவப்பட்ட கொள்திறன் இந்நாட்டிடம் உள்ளது. பாக்கித்தானின் உற்பத்தித் துறையில் ஒரு முக்கியமான பங்களிப்பாளரான ஜவுளித் துறையானது மொத்த உள்நாட்டு உற்பத்திக்கு 9.5% பங்களிக்கிறது. இத்துறையில் சுமார் 1.50 கோடி மக்கள் பணியாற்றுகின்றனர். 2022 ஆம் ஆண்டு நிலவரப்படி பருத்தி உற்பத்தியில் பாக்கித்தான் உலகளவில் ஏழாவது இடத்தைப் பெற்றுள்ளது. குறிப்பிடத்தக்க ஆடை நெய்யும் கொள்ளளவுடன் ஆசியாவில் ஜவுளிப் பொருட்களை ஏற்றுமதி செய்யும் ஒரு முக்கியமான நாடாக இது இந்நாட்டை ஆக்குகிறது. பாக்கித்தானிய ஜவுளிகளின் ஒரு முக்கியமான கொள்வனவாளராக சீனா திகழ்கிறது. 2012 இல் மதிப்புள்ள ஜவுளிகளை சீனா பாக்கித்தானிலிருந்து இறக்குமதி செய்தது.
# பாக்கித்தான்

## பொருளாதாரம்

### சேவைத்துறை

வானுயர்க் கட்டடங்கள்|upright=1.3]]  
2014-15 ஆம் ஆண்டு நிலவரப்படி சேவைத் துறையானது மொத்த உள்நாட்டு உற்பத்திக்கு 58.8% பங்களிக்கிறது. நுகர்வு சார்ந்த சமூகம் இந்நாட்டில் உள்ளது. வேளாண்மை மற்றும் தொழிற்துறையின் வளர்ச்சி வீதத்தை விட சேவைத்துறையின் வளர்ச்சி வீதம் அதிகமாக உள்ளது. மொத்த உள்நாட்டு உற்பத்தியில் 54% ஆகவும், மொத்த வேலைவாய்ப்பில் மூன்றில் ஒரு பங்குக்கும் மேலானதையும் இது வழங்குகிறது. பிற துறைகளுடன் இது வலிமையான தொடர்புகளைக் கொண்டுள்ளது. வேளாண்மை மற்றும் உற்பத்தித் துறைக்குத் தேவையான உள்ளீடுகளை இத்துறை வழங்குகிறது. பாக்கித்தானின் தகவல் தொழில்நுட்பத் துறையானது மிக வேகமாக வளரும் துறைகளில் ஒன்றாகும். உலகப் பொருளாதார மன்றத்தால் தகவல் தொடர்பு தொழில்நுட்ப வளர்ச்சியில் 110 ஆவது தரநிலையை இந்நாடு பெற்றுள்ளது. மே 2020 ஆம் ஆண்டு நிலவரப்படி சுமார் 8.20 கோடி இணையப் பயன்பாட்டாளர்களுடன் உலகளவில் முதல் 10 தரநிலைகளுக்குள் பாக்கித்தான் வருகிறது. 2020 ஆம் ஆண்டு வாக்கில் இதன் தகவல் தொடர்பு தொழில்நுட்ப தொழிற்துறையானது க்கும் அதிகமான மதிப்புடையதாக மதிப்பிடப்பட்டுள்ளது. 12,000 பணியாளர்களுடன் உலகின் முதல் 5 தன்னார்வ பணியாளர்களைக் கொண்ட நாடுகளுக்குள் பாக்கித்தான் வருகிறது. தொலைத்தொடர்பு, கணினி மற்றும் தகவல் சேவைகளில் இந்நாட்டின் ஏற்றுமதி செயல்பாடானது குறிப்பிடத்தக்க அளவுக்கு மேம்பட்டுள்ளது.
# பாக்கித்தான்

## பொருளாதாரம்

### சுற்றுலாத்துறை

ஸ்கர்டுவிலுள்ள சங்ரிலா ஏரியும், அதன் அருகிலுள்ள விடுமுறைப் போக்கிடமும்]]  
இதன் பன்முகப் பண்பாடுகள், இயற்கைக் காட்சிப் பரப்புகள் மற்றும் சுற்றுலாத் தளங்களுடன் பாக்கித்தான் 2018 ஆம் ஆண்டில் சுமார் 66 இலட்சம் அயல்நாட்டு சுற்றுலாப் பயணிகளை ஈர்த்தது. எனினும், ஐரோப்பாவிலிருந்து இந்தியா மற்றும் நேபாளத்திற்கு தரை வழியாகப் பயணித்த பிரபலமான ஹிப்பி வழித்தடத்தால் உந்தப்பட்ட 1970 களில் சுற்றுலாத்துறையின் உச்ச நிலையிலிருந்து இது ஒரு வீழ்ச்சியாகும். தெற்கே அலையாத்திக் காடுகள் முதல் வடகிழக்கே இமயமலை மலை வாழிடங்கள் வரை பாக்கித்தான் பல ஈர்ப்புகளைக் கொண்டுள்ளது. தக்த்-இ-பாகி மற்றும் தக்சசீலாவின் பண்டைக்கால பௌத்த சிதிலங்கள், மொகெஞ்சதாரோ மற்றும் அரப்பா போன்ற 5,000 ஆண்டு பழமையான சிந்துவெளி நாகரிகத் தளங்கள் மற்றும் 7,000 மீட்டருக்கும் அதிக உயரமுடைய ஏராளமான மலைச் சிகரங்கள் ஆகியவை இதில் அடங்கும். பண்டைக்கால கட்டடக் கலையைக் காட்டும் ஏராளமான பழைய கோட்டைகளை பாக்கித்தானின் வடக்குப் பகுதியானது கொண்டுள்ளது. இவை கன்சா மற்றும் சித்ரால்களை உள்ளடக்கியுள்ளது. இங்கு தான் சிறிய இசுலாமுக்கு முந்தைய கலாசு சமூகம் வாழ்கிறது. பேரரசர் அலெக்சாந்தரின் வழித்தோன்றலாக இவர்கள் தம்மைக் குறிப்பிடுகின்றனர். பாக்கித்தானின் பண்பாட்டுத் தலைநகரமான இலாகூரானது பாத்சாகி மசூதி, சாலிமார் பூங்கா, ஜஹாங்கிரின் கல்லறை, மற்றும் இலாகூர் கோட்டை உள்ளிட்ட முகலாயக் கட்டடக்கலையின் ஏராளமான எடுத்துக்காட்டுகளைக் கொண்டுள்ளது. 2005 ஆம் ஆண்டில் காசுமீர் நிலநடுக்கத்தைத் தொடர்ந்து *தி கார்டியன்* பத்திரிக்கையானது சுற்றுலாத் துறையை ஊக்கமூட்டுவதற்காக "பாக்கித்தானின் முதல் ஐந்து சுற்றுலாத் தளங்களைக்" குறிப்பிட்டுக் காட்டியது. இதில் தக்சசீலா, இலாகூர், காரகோரம் நெடுஞ்சாலை, கரிமாபாத்து, மற்றும் சைபுல் முலுக் ஏரி போன்ற இடங்கள் சிறப்பிக்கப்பட்டிருந்தன. பாக்கித்தானின் பண்பாட்டுப் பாரம்பரியத்தை பிரபலப்படுத்துவதை விழாக்களும், அரசாங்கத் திட்டங்களும் குறிக்கோளாகக் கொண்டுள்ளன. 2015 இல் உலகப் பொருளாதார மன்றமானது அதன் "பயணம் மற்றும் சுற்றுலா போட்டித்திறன் அறிக்கையில்" 141 நாடுகளில் பாக்கித்தானுக்கு 125 ஆவது இடத்தைக் கொடுத்தது.
# பாக்கித்தான்

## உட்கட்டமைப்பு

### மின்சாரமும், ஆற்றலும்

1968 ஆம் ஆண்டு கட்டி முடிக்கப்பட்டது.]]  
மே 2021 நிலவரப்படி பாக்கித்தான் ஆறு உரிமம் பெற்ற வணிக ரீதியிலான அணு மின் நிலையங்களை நடத்தி வருகிறது. இந்த நிலையங்களை பாக்கித்தான் அணு ஆற்றல் குழுவானது மேற்பார்வையிடுகிறது. அதே நேரத்தில், பாக்கித்தான் அணுக்கரு ஒழுங்குபடுத்தும் அமைப்பானது இவற்றின் பாதுகாப்பான செயல்பாடுகளை உறுதி செய்கிறது. பாக்கித்தானின் மின்சார விநியோகத்தில் இந்த நிலையங்கள் தோராயமாக 5.8% பங்களிக்கின்றன. அதே நேரத்தில், புதை படிவ எரிபொருள்கள் (சுத்திகரிக்கப்படாத எண்ணெய் மற்றும் இயற்கை எரிவாயு) 64.2%ஐயும், நீர் மின் ஆற்றல் 29.9%ஐயும், மற்றும் நிலக்கரியானது 0.1%ஐயும் பங்களிக்கின்றன. கனுப்-ஒன்று எனப்படுவது பாக்கித்தானின் முதல் வணிக ரீதியிலான அணுமின் நிலையமாகும். 1971 இல் கனடாவால் இது பாக்கித்தானுக்கு வழங்கப்பட்டது. சீன-பாக்கித்தானிய அணுக்கரு ஒத்துழைப்பானது 1980 களில் தொடங்கியது. சசுனுப்-ஒன்று நிலையம் நிறுவப்படுவதற்கு இது வழி வகுத்தது. 2005 இல் இரு நாடுகளும் ஒருங்கிணைந்த ஆற்றல் பாதுகாப்புத் திட்டத்தை முன் மொழிந்தன. 2030 ஆம் ஆண்டு வாக்கில் 1.60 இலட்சம் மெகாவாட்டுகளுக்கும் அதிகமான உற்பத்தித் திறனை அமைப்பதை இது குறிக்கோளாகக் கொண்டுள்ளது. பாக்கித்தானின் அணுக்கரு ஆற்றல் திட்டம் 2050 ஆனது 40,000 மெகாவாட்டுகள் உற்பத்தி என்ற இலக்கைக் கொண்டுள்ளது. 2030 வாக்கில் 8,900 மெகாவாட்டுகள் இதில் செயல்பாட்டிற்கு வரும் என எதிர்பார்க்கப்படுகிறது.  
சூன் 2008 இல் பஞ்சாப் மாகாணத்தின் சசுமா அணு ஆற்றல் வளாகமானது சசுமா-மூன்று மற்றும் சசுமா-நான்கு ஆகிய அணு உலைகள் நிறுவப்பட்டதற்குப் பிறகு விரிவாக்கப்பட்டது. இந்த ஒவ்வொரு அணு உலையும் 325 முதல் 340 மெகாவாட்டுகள் உற்பத்தித் திறன் கொண்டவையாகும். இவை 12,900 கோடி பாக்கித்தானிய ரூபாய்கள் விலை மதிப்புடையவை ஆகும். இதில் 8,000 கோடி பாக்கித்தானிய ரூபாய்கள் பன்னாட்டு ஆதாரங்களிலிருந்து பெறப்பட்டவையாகும். இந்நிதி முதன்மையாக சீனாவிடமிருந்து பெறப்பட்டது. சீனாவின் ஒத்துழைப்புக்கான மற்றொரு ஒப்பந்தமானது அக்டோபர் 2008 இல் கையொப்பமிடப்பட்டது. இத்திட்டத்தின் செலவு ஆகும். இதில் அயல்நாட்டுக் கடன் மூலம் பெறப்பட்டது. 2013 இல் மேற்கொண்ட அணு உலைகள் நிறுவும் திட்டத்துடன் கராச்சியில் ஓர் இரண்டாவது அணுக்கரு வளாகமானது பாக்கித்தானால் நிறுவப்பட்டது. பாக்கித்தானில் மின்சார ஆற்றலானது பல்வேறு நிறுவனங்களால் உற்பத்தி செய்யப்படுகிறது. தேசிய மின்சக்தி ஒழுங்குபடுத்தும் அமைப்பால் நான்கு மாகாணங்களுக்கும் சரி சமமாகப் பகிர்ந்தளிக்கப்படுகிறது. எனினும், கராச்சியை அடிப்படையாகக் கொண்ட கே-எலெக்ட்ரிக் மற்றும், நீர் மற்றும் மின்சக்தி வளர்ச்சி அமைப்பானது பாக்கித்தானில் பயன்படுத்தப்படும் பெரும்பாலான மின்சார ஆற்றலை உற்பத்தி செய்கிறது. நாடு முழுவதும் வருவாயை வசூலிக்கிறது. 2023 இல் பாக்கித்தானின் நிறுவப்பட்ட மின் உற்பத்தி கொள்திறனானது ~45,885 மெகாவாட்டுகளாக இருந்தது. 2016 அக்டோபர் மாதத்தில் புதுப்பிக்கத்தக்க ஆற்றலிலிருந்து பாக்கித்தான் 1,135 மெகாவாட்டுகள் வரை உற்பத்தி செய்தது. 2025 வாக்கில் புதுப்பிக்கத்தக்க ஆற்றலின் மூலம் 10,000 மெகாவாட்டுகளை பாக்கித்தான் உற்பத்தி செய்யும் என்று எதிர்பார்க்கப்படுகிறது.
# பாக்கித்தான்

## உட்கட்டமைப்பு

### போக்குவரத்து

2,567 கிலோமீட்டர்கள் நீளமுடைய பெருவழிச் சாலைகள் மற்றும் தோராயமாக 2,63,942 கிலோமீட்டர்கள் நீளமுடைய நெடுஞ்சாலைகள் ஆகியவற்றை பாக்கித்தான் கொண்டுள்ளது. இவை 92% பயணிகள் மற்றும் 96% சரக்குப் போக்குவரத்தை கையாளுகின்றன. ஒட்டு மொத்த சாலை நீளத்தில் வெறும் 4.6%ஐ மட்டுமே கொண்டுள்ள போதிலும் இந்த வடக்கு-தெற்கு தொடர்புகள் நாட்டின் போக்குவரத்தில் 85%ஐ கையாளுகின்றன. பலூசிஸ்தானில் உள்ள குவாதார் துறைமுகம் மற்றும் பாசுனி துறைமுகம் ஆகியவற்றுடன் சேர்த்து, சிந்துவில் உள்ள கராச்சி துறைமுகம் மற்றும் காசிம் துறைமுகம் போன்ற தெற்குக் கடற்கரைத் துறைமுகங்களை உள்நாட்டு அளவில் மிக அதிக மக்கள் தொகையுடைய மாகாணங்களான பஞ்சாப் மற்றும் கைபர் பக்துன்க்வாவுடனும், சீன-பாக்கித்தான் பொருளாதார பாதை வழியாக ஆப்கானித்தான் போன்ற அண்டை நாடுகள், நடு ஆசியா மற்றும் சீனா ஆகியவற்றுடன் இவை இணைக்கின்றன. உலகப் பொருளாதார மன்றத்தின் உலகளாவிய போட்டித்திறன் அறிக்கையின்படி 2007 மற்றும் 2016 க்கு இடையில் பாக்கித்தானின் துறைமுக உட்கட்டமைப்பு தரமானது 3.7 இலிருந்து 4.1 மதிப்பீடுகளாக உயர்ந்தது. உள்நாட்டுப் போக்குவரத்தில் தொடருந்து அமைப்பின் பங்களிப்பானது பயணிகளுக்கு 8%க்கும் கீழாகவும், சரக்குப் பொருட்களுக்கு 4% ஆகவும் குறைந்தது. இதில் இராணுவம் மற்றும் குடிசார் ஆகிய இரு வகையுமே அடங்கும். முதன்மையான பன்னாட்டு வாயிலாக ஜின்னா பன்னாட்டு வானூர்தி நிலையம் சேவையாற்றும் போதும், குறிப்பிடத்தக்க பன்னாட்டு விமானப் போக்குவரத்தானது பிற நகரங்களின் விமான நிலையங்கள் வழியாகவும் நடைபெறுகிறது. 1993 ஆம் ஆண்டு கட்டுப்பாடுகள் தளர்த்தப்பட்ட குடிசார் விமான தொழிற்துறையானது அரசு மற்றும் தனியார் பங்களிப்புடன் செயல்படுகிறது. அரசின் சொந்த நிறுவனமான பாக்கித்தான் பன்னாட்டு வான்வழியானது உள்நாட்டு பயணிகளில் 73%த்தினரையும், உள்நாட்டு சரக்குப் போக்குவரத்தில் அனைத்தையும் கொண்டுள்ளதாக ஆதிக்கம் செலுத்துகிறது.
# பாக்கித்தான்

## மக்கள்

மக்கள் தொகை மிகுந்த நாடுகளில் ஆறாம் இடம் வகிக்கிறது. இஸ்லாமியர்களை பெரும்பான்மையினராக கொண்டு அதிக இஸ்லாமியர்கள் வாழும் நாடுகளில் இரண்டாமிடம் வகிக்கிறது. பாக்கிஸ்தானில் உள்ள மக்களில் 96.3% மக்கள் இஸ்லாமியர்கள். உருது, ஆங்கிலம் ஆகியவை அதிகாரப்பூர்வ மொழிகள். உருது அதிகம் பேரால் பேசப்படுகிறது. அதிகம் பேர் தாய்மொழியாக கொண்ட மொழி பஞ்சாபி மொழி. சிந்தி மொழியும் அதிகம் பேசப்படுகிறது.
# அமெரிக்க ஐக்கிய நாடுகள்

## பெயர்க் காரணம்

"அமெரிக்க ஐக்கிய நாடுகள்" என்ற சொற்றொடரின் முதல் ஆவணப்படுத்தப்பட்ட பயன்பாடானது சனவரி 2, 1776ஆம் ஆண்டைச் சேர்ந்த ஒரு கடிதத்திலிருந்து வருகிறது. தளபதி சியார்ச் வாசிங்டனுக்கு ஓர் அமெரிக்க விடுதலைப் படை உதவியாளரான இசுடீவன் மோய்லன் என்பவர் வாசிங்டனின் முகாம் உதவியாளரான யோசப்பு ரீடு என்பவருக்கு புரட்சிப் போர் முயற்சியில் ஆதரவை "எசுப்பானியாவுக்கு அமெரிக்க ஐக்கிய நாடுகள் முழு மற்றும் தேவையான சக்திகளுடன்" வேண்ட வேண்டும் என்று குறிப்பிட்டார். முதல் அறியப்பட்ட பொதுப் பயன்பாடானது ஏப்பிரல் 6, 1776இல் வில்லியம்சுபர்க்கு என்ற இடத்தைச் சேர்ந்த செய்தித்தாளான *த விர்ஜினியா கெசட்டில்* பெயர் குறிப்பிடாத ஒருவர் எழுதிய பத்தியில் பதிப்பிக்கப்பட்டது. சூன் 1776 வாக்கில் கூட்டமைப்பின் கட்டுரைகள் மற்றும் சுதந்திர அறிவிப்பில் "அமெரிக்க ஐக்கிய நாடுகள்" என்ற பெயரானது தோன்றியது. சூலை 4, 1776 சுதந்திர அறிவிப்பை இரண்டாவது கண்டப் பகுதி பேரவையானது பின்பற்றத் தொடங்கியது.  
"யுனைட்டெட் இசுடேட்சு" என்ற சொற்றொடர் மற்றும் "யூ. எஸ்." என்ற முதல் எழுத்துக்கள் ஆங்கிலத்தில் பெயர்ச் சொற்களாக அல்லது பெயரடைகளாகப் பயன்படுத்தப்படுகின்றன. நாட்டின் பொதுவான சுருக்கமான பெயர்களாக இவை உள்ளன. முதல் எழுத்துக்களான "யூஎஸ்ஏ" என்ற பெயர்ச் சொல்லும் கூடப் பொதுவானதாக உள்ளது. "யுனைட்டெட் இசுடேட்சு" மற்றும் "யூ. எஸ்." ஆகியவை ஐக்கிய அமெரிக்க மைய அரசாங்கம் முழுவதும் குறிப்பிட்ட விதிகளுடன் நிறுவப்பட்ட சொற்றொடர்களாக உள்ளன. இப்பெயரின் பேச்சு வழக்குச் சுருக்கமாக "த இசுடேட்சு" நிறுவப்பட்டுள்ளது. குறிப்பாக, அயல் நாடுகளில் இது பயன்படுத்தப்படுகிறது. "இசுடேட்சைடு" என்பது இதையொத்த பெயரடை அல்லது வினையடை ஆகும்.  
இத்தாலிய நாடு காண் பயணியான அமெரிகோ வெஸ்புச்சியின் (1454–1512) இலத்தீன் பெயரான *அமெரிக்கசு வெசுபுதியசின்* முதல் பாதியின் பெண் பால் வடிவம் "அமெரிக்கா" ஆகும். 1492இல் கிறித்தோபர் கொலம்பசுவால் கண்டுபிடிக்கப்பட்ட மேற்கிந்தியத் தீவுகளானவை முன்னர் அறியப்படாத ஒரு நிலப்பகுதியின் ஒரு பகுதி என்றும், ஆசியாவின் கிழக்கு எல்லையிலுள்ள கிழக்கிந்தியத் தீவுகள் இல்லை எனவும் இவர் முதலில் பரிந்துரைத்தார். வட மற்றும் தெற்கு அமெரிக்காவை மொத்தமாகக் குறிப்பிட "அமெரிக்காக்கள்" என்ற பயன்பாடு உள்ள போதிலும் ஆங்கிலத்தில் ஐக்கிய அமெரிக்காவுடன் தொடர்பற்ற தகவல்களுக்கு "அமெரிக்கா" என்ற சொல் அரிதாகவே பயன்படுத்தப்படுகிறது.
# அமெரிக்க ஐக்கிய நாடுகள்

## வரலாறு

### பூர்வீக மக்கள்

புவெப்லோ மக்களின் மூதாதையர்களின் ஒரு குடியிருப்பு இதுவாகும். இது க்கு இடையில் கட்டப்பட்டது.]]
வட அமெரிக்காவின் முதல் குடியிருப்பாளர்கள் சுமார் 12,000 ஆண்டுகளுக்கு முன்னர் பெரிங் பாலம் வழியாகச் சைபீரியாவிலிருந்து புலம் பெயர்ந்து வந்தனர். பொ. ஊ. மு. 11,000 வாக்கில் தோன்றும் குளோவிசு பண்பாடானது அமெரிக்காக்களில் முதல் பரவலான பண்பாடாக நம்பப்படுகிறது. காலப் போக்கில் பூர்வீக வட அமெரிக்கப் பண்பாடுகள் அதிகப்படியான நுட்பமுடையவையாக வளர்ச்சியடைந்தன. மிசிசிப்பிப் பண்பாடு போன்ற சில பண்பாடுகள் வேளாண்மை, கட்டடக்கலை மற்றும் நுட்பமான சமூகங்களை உருவாக்கின. தொல் காலத்துக்குப் பிந்தைய கட்டத்தில் மிசிசிப்பிப் பண்பாடுகளானவை நடுமேற்கு, கிழக்கு மற்றும் தெற்குப் பகுதிகள், மற்றும் பேரேரிப் பகுதியில் அல்கோங்குயான் மற்றும் கிழக்குக் கடற்கரையின் பக்கவாட்டில் அமைந்திருந்தன. அதே நேரத்தில் கோகோகம் பண்பாடு மற்றும் ஆதி புவெப்லோயர்கள் தென்மேற்கில் குடியமர்ந்திருந்தனர். ஐரோப்பியக் குடியேற்றக்காரர்கள் வருவதற்கு முன்னர் தற்போதைய ஐக்கிய அமெரிக்காவின் பூர்வீக மக்களின் மக்கள் தொகை மதிப்பீடுகளானவை சுமார் 5 இலட்சம் முதல் கிட்டத்தட்ட 1 கோடி வரை வேறுபடுகின்றன.
# அமெரிக்க ஐக்கிய நாடுகள்

## வரலாறு

### ஐரோப்பியக் குடியேற்றமும், சண்டையும் (1607–1765)

மற்றும் எசுப்பானியா ஆகிய நாடுகளின் குடியேற்றங்கள்]]  
1492இல் எசுப்பானியாவுக்காக கரிபியனை கிறித்தோபர் கொலம்பசு ஆய்வு செய்யத் தொடங்கினர். புவேர்ட்டோ ரிக்கோ மற்றும் புளோரிடாவிலிருந்து நியூ மெக்சிகோ மற்றும் கலிபோர்னியா வரை எசுப்பானியம் பேசிய குடியேற்றங்கள் மற்றும் தூதுக் குழுக்களுக்கு இது வழி வகுத்தது. அமெரிக்கப் பேரேரிகள், மிசிசிப்பி ஆறு மற்றும் மெக்சிகோ வளைகுடாவுக்குப் பக்கவாட்டில் பிரான்சு அதன் சொந்தக் குடியேற்றங்களை நிறுவியது. கிழக்குக் கடற்கரையில் பிரித்தானியக் குடியேற்றமானது விர்ஜினியா குடியேற்றம் (1607) மற்றும் பிளைமவுத் குடியேற்றத்துடன் (1620) தொடங்கியது. மேபிளவர் காம்பேக்ட் எனும் ஒப்பந்தம் மற்றும் கனெக்டிகட்டின் அடிப்படை ஆணைகள் எனும் அரசியல் சாசனம் ஆகியவை அமெரிக்கக் குடியேற்றங்கள் முழுவதும் வளர்ச்சியடைந்த பிரதிநிதித்துவ சுய-அரசாங்கம் மற்றும் அரசியலமைப்புக்கு முன்னோடிக் காரணிகளை நிறுவின. தற்போதைய ஐக்கிய அமெரிக்காவில் இருந்த ஐரோப்பியக் குடியேற்றக்காரர்கள் பூர்வீக அமெரிக்கர்களுடன் சண்டைகளில் ஈடுபட்ட அதே நேரத்தில் வணிகத்திலும் கூட ஈடுபட்டனர். உணவு மற்றும் விலங்குத் தோல்களுக்காக ஐரோப்பியக் கருவிகளைப் பண்டம் மாற்றிக் கொண்டனர். உறவு முறைகளானவை நெருங்கிய ஒத்துழைப்பு முதல் போர் முறை மற்றும் படு கொலைகள் வரையிலும் வேறுபட்டிருந்தன. பூர்வீக அமெரிக்கர்களை ஐரோப்பிய வாழ்க்கை முறைகளைப் பின்பற்றக் கட்டாயப்படுத்திய கொள்கைகளை பொதுவாகக் குடியேற்ற அதிகார அமைப்புகள் பின்பற்றின. இதில் கிறித்தவ மதத்திற்கு மாறுவதும் அடங்கும். கிழக்குக் கடற்கரையின் பக்கவாட்டில் அத்திலாந்திக் அடிமை வணிகம் மூலமாக குடியேற்றக்காரர்கள் ஆப்பிரிக்க அடிமைகளைக் கொண்டு வந்தனர்.  
ஐக்கிய அமெரிக்காவைப் பிற்காலத்தில் அமைத்த உண்மையான பதின்மூன்று குடியேற்றங்கள் பிரித்தானியாவின் உடைமைகளாக நிர்வகிக்கப்பட்டன. தேர்தல் உடைய உள்ளூர் அரசாங்கங்களானவை பெரும்பாலான வெள்ளை ஆண் உடைமைதாரர்களுக்குத் திறக்கப்பட்டிருந்தன. குடியேற்ற மக்கள் தொகையானது துரிதமாக வளர்ச்சியடைந்தது. பூர்வீக அமெரிக்க மக்கள் தொகைகளை முந்தியது. 1770களின் வாக்கில் அமெரிக்கர்களில் ஒரு சிறிய சிறுபான்மையினர் மட்டுமே அயல் நாட்டில் பிறந்தவர்களாக இருக்கும் அளவுக்கு குடியேற்றக்காரர்களின் மக்கள் தொகையின் இயற்கையான அதிகரிப்பானது இருந்தது. பிரித்தானியாவில் இருந்து குடியேற்றங்களின் தொலைவானது சுய-அரசாங்கத்தின் வளர்ச்சி, மற்றும் முதல் பெரும் விழிப்பு, ஒரு தொடர்ச்சியான கிறித்தவ புத்துயிர்ப்புகள், சமயச் சுதந்திரத்தில் குடியேற்றங்களின் ஆர்வம் தூண்டப்பட்டது ஆகியவற்றுக்கு அனுமதியளித்தது.
# அமெரிக்க ஐக்கிய நாடுகள்

## வரலாறு

### ஒரு வல்லரசாக எழுச்சி (1917–1945)

ஒரு பகுதியாக 1945ஆம் ஆண்டு நடைபெற்ற டிரினிட்டி அணு குண்டுச் சோதனை. அணுக்கரு ஆயுதம் வெடிக்க வைக்கப்பட்ட முதல் நிகழ்வு இதுவாகும். தனித்தியங்குவோம் என்ற இந்நாட்டின் கொள்கையை உலகப் போர்களானவை நிரந்தரமாக மாற்றியமைத்தன. அமெரிக்காவை ஒரு வல்லரசாக ஆக்கின.]]  
ஐக்கிய அமெரிக்கா முதலாம் உலகப் போரில் நேச நாடுகளுக்கு ஆதரவாக நுழைந்தது. மைய சக்திகளுக்கு எதிராக போரின் போக்கை மாற்ற உதவியது. 1920இல் ஓர் அரசியலமைப்புத் திருத்தமானது நாடு முழுவதும் பெண்களுக்கு வாக்களிக்கும் உரிமையை வழங்கியது. 1920கள் மற்றும் 30களின் போது மக்கள் தகவல் தொடர்பியலுக்கான வானொலி மற்றும் தொடக்க காலத் தொலைக்காட்சியின் உருவாக்கம் ஆகியவை நாடு முழுவதும் தொடர்புகளை மாற்றம் அடையச் செய்தன. 1929இல் வால் வீதி வீழ்ச்சியானது பெரும் பொருளியல் தொய்வைத் தொடங்கி வைத்தது. இதற்குப் பதிலாக அதிபர் பிராங்க்ளின் ரூசவெல்ட் புதிய ஒப்பந்தத்தைச் செயல்படுத்தினார். நிதிச் சீர்திருத்தங்கள் மற்றும் ஒழுங்கு முறைகளுடன் இணைந்த பெரும் மாற்றங்களை ஏற்படுத்திய திட்டங்கள் மற்றும் பொதுப் பணித் திட்டங்களின் ஒரு தொடர்ச்சி இந்தப் புது ஒப்பந்தமாகும். எதிர் காலப் பொருளியல் தொய்வுகளுக்கு எதிராக பாதுகாப்பதை நோக்கமாகக் கொண்டு இவை அனைத்தும் கொண்டு வரப்பட்டன.  
இரண்டாம் உலகப் போரின் போது தொடக்கத்தில் நடு நிலை வகித்த ஐக்கிய அமெரிக்கா மார்ச்சு 1941இல் நேச நாடுகளுக்குப் போர் கலன்களை விநியோகிக்கத் தொடங்கியது. முத்துத் துறைமுகம் மீதான சப்பானின் தாக்குதலுக்குப் பிறகு திசம்பரில் போரில் நுழைந்தது. ஐக்கிய அமெரிக்கா முதல் அணுக்கரு ஆயுதங்களை உருவாக்கியது. ஆகத்து 1945இல் சப்பானிய நகரங்களான இரோசிமா மற்றும் நாகசாகிக்கு எதிராக அவற்றைப் பயன்படுத்தியது. போரை முடிவுக்குக் கொண்டு வந்தது. போருக்குப் பிந்தைய உலகிற்காகத் திட்டமிட சந்தித்த "நான்கு காவலர்களில்" ஐக்கிய அமெரிக்காவும் ஒன்றாகும். பிற காவலர்கள் ஐக்கிய இராச்சியம், சோவியத் ஒன்றியம், மற்றும் சீனா ஆகியவையாகும். ஒப்பீட்டளவில் போரிலிருந்து எவ்விதப் பாதிப்புமின்றி ஐக்கிய அமெரிக்கா வெளி வந்தது. ஏற்கனவே இருந்ததை விட ஒரு பெரிய பொருளாதார சக்தியாகவும், பன்னாட்டு அரசியல் செல்வாக்கையும் கொண்ட நாடாக உருவானது.
# அமெரிக்க ஐக்கிய நாடுகள்

## வரலாறு

### பனிப் போர் (1945–1991)

யில் நடுத்தர-தொலைவு அணுக்கரு ஆயுதங்களின் ஒப்பந்தத்தில் கையொப்பமிடும் சோவியத் ஒன்றியத் தலைவர் மிக்கைல் கொர்பச்சோவ் மற்றும் ஐக்கிய அமெரிக்க அதிபர் ரானல்ட் ரேகன்.]]
இரண்டாம் உலகப் போருக்குப் பிறகு ஐக்கிய அமெரிக்கா பனிப் போரில் நுழைந்தது. உலக விவகாரங்களில் ஆதிக்கம் செலுத்த இரு நாடுகளுக்கும் வழி வகுத்த ஐக்கிய அமெரிக்கா மற்றும் சோவியத் ஒன்றியத்துக்கு இடையிலான புவிசார் அரசியல் பதற்றங்களானவை பனிப் போர் ஆகும். சோவியத் ஒன்றியத்தின் செல்வாக்குப் பகுதியை வரம்புக்கு உட்படுத்துவதற்காகச் சுற்றி வளைக்கும் கொள்கையை ஐக்கிய அமெரிக்கா பயன்படுத்தியது. விண்வெளிப் போட்டியில் வெற்றியாளராக உருவானது. 1969இல் நிலவில் இறங்கிய முதல் குழுவுடன் இப்போட்டி உச்ச நிலையை எட்டியது. உள்நாட்டு அளவில் ஐக்கிய அமெரிக்கா பொருளாதார வளர்ச்சி, நகரமயமாக்கல் மற்றும் இரண்டாம் உலகப் போரைத் தொடர்ந்து மக்கள் தொகை வளர்ச்சி ஆகியவற்றைக் கண்டது. குடிசார் உரிமைகள் இயக்கமானது தோன்றியது. 1960களின் தொடக்கத்தில் ஒரு குறிப்பிடத்தக்க தலைவராக மார்ட்டின் லூதர் கிங் உருவானார். அதிபர் லின்டன் பி. ஜான்சன் நிர்வாகத்தின் பெரும் சமூகத் திட்டமானது அதற்கு முன்னர் இருந்திராத மற்றும் பரவலான இடங்களை அடைந்த சட்டங்கள், கொள்கைகள் மற்றும் ஓர் அரசியலமைப்புத் திருத்தத்தை நீடித்திருந்த அமைப்பு ரீதியிலான இனவெறியின் மோசமான விளைவுகளில் சிலவற்றுக்கு எதிர் வினையாற்றியது. ஐக்கிய அமெரிக்காவில் பதில் பண்பாட்டு இயக்கமானது முக்கியமான சமூக மாற்றங்களைக் கொண்டு வந்தது. இராணுவத்தில் கட்டாயப்படுத்திச் சேர்க்கப்படுவதை வெளிப்படையாக எதிர்ப்பது (1973இல் கட்டாயப்படுத்தி இராணுவத்தில் சேர்க்கப்படுவது முடிவுக்குக் கொண்டு வரப்படுவதற்கு இது வழி வகுத்தது) மற்றும் வியட்னாமில் ஐக்கிய அமெரிக்கா தலையீட்டிற்கான பரவலான எதிர்ப்பு (1975இல் ஐக்கிய அமெரிக்கா வியட்னாமிலிருந்து முழுவதுமாகப் பின் வாங்கி படைகளை விலக்கிக் கொண்டது) ஆகியவற்றையும் கூட இது ஊக்குவித்தது. 1970களின் போது சம்பளம் வழங்கப்பட்ட பெண்களின் வேலையாள் பங்கெடுப்பில் பெரும் அதிகரிப்புக்கு பெண்களின் பங்குகளில் ஏற்பட்ட ஒரு சமூக மாற்றமானது முக்கியமாக காரணமாக அமைந்தது. 1985 வாக்கில் 16 அல்லது அதை விட அதிக வயதுடைய அமெரிக்கப் பெண்களில் பெரும்பாலானவர்கள் பணியில் இருந்தனர். 1980களின் பிற்பகுதி மற்றும் 1990களின் தொடக்கம் ஆகியவைப் பொதுவுடைமை வாதம் மற்றும் சோவியத் ஒன்றியத்தின் வீழ்ச்சி ஆகியவற்றைக் கண்டது. பனிப் போரின் முடிவை இது குறித்தது. உலகின் ஒற்றை வல்லரசாக ஐக்கிய அமெரிக்காவை ஆக்கியது.
# அமெரிக்க ஐக்கிய நாடுகள்

## வரலாறு

### சம காலம் (1991-தற்போது வரை)

1990களானது அமெரிக்க வரலாற்றில் மிக நீண்ட பதிவு செய்யப்பட்ட பொருளாதார விரிவாக்கம், அ. ஐ. நா. குற்றச் செயல் வீதங்களில் ஒரு பெரும் வீழ்ச்சி மற்றும் தொழில்நுட்பத்தில் முன்னேற்றங்கள் ஆகியவற்றைக் கண்டது. உலகளாவிய வலை, மூரின் விதியை ஒத்த பென்டியம் நுண் செயலகத்தின் பரிணாமம், மின்னூட்டம் சேமித்துக் கொள்ளக் கூடிய இலித்தியம் அயனி மின்கலங்கள், முதல் மரபணுச் சிகிச்சை தேர்வாய்வு, மற்றும் படியெடுப்பு ஆகியவை ஐக்கிய அமெரிக்காவில் தோன்றியது அல்லது ஐக்கிய அமெரிக்காவில் முன்னேற்றப்பட்டது போன்ற தொழில்நுட்பப் புதுமைகளானவை இந்தத் தசாப்தம் முழுவதும் காணப்பட்டன. 1990இல் மனித மரபணுத் தொகைத் திட்டமானது அதிகாரப்பூர்வமாகத் தொடங்கப்பட்டது. அதே நேரத்தில், நாஸ்டாக் ஐக்கிய அமெரிக்காவில் இணைய தளத்தில் வணிகத்தைத் தொடங்கிய முதல் பங்குச் சந்தையாக 1998இல் உருவானது.  
1991ஆம் ஆண்டின் வளைகுடாப் போரில் அண்டை நாடான குவைத்தை ஆக்கிரமித்திருந்த ஈராக்கியப் படையெடுப்பு இராணுவத்தை ஐக்கிய அமெரிக்கா தலைமையிலான நாடுகளின் பன்னாட்டுக் கூட்டமைப்பானது வெளியேற்றியது. இஸ்லாமிய இயக்கமான அல் காயிதாவால் 2001இல் ஐக்கிய அமெரிக்கா மீது நடத்தப்பட்ட செப்தெம்பர் 11, 2001 தாக்குதல்கள் பயங்கரவாதத்திற்கு எதிரான போருக்கும், இதைத் தொடர்ந்து ஆப்கானித்தான் மற்றும் ஈராக் மீது நடைபெற்ற இராணுவத் தலையீடுகளுக்கும் காரணமாயின.  
பெரும் பொருளியல் நிலைத் தேக்கத்துடன் ஐக்கிய அமெரிக்க வீட்டுச் சந்தைப் பிரச்சினைகளானவை 2007இல் உச்ச நிலையை அடைந்தன. பெரும் பொருளியல் தொய்வு காலத்திலிருந்து மிகப் பெரிய பொருளாதார மந்த நிலையாக இது இருந்தது. 2010களில் நாட்டில் அரசியல் பிரிவினையானது தாராளமய மற்றும் பழமைவாதப் பிரிவுகளுக்கு இடையே அதிகரித்த பிரச்சினையாக உருவானது. சனவரி 2021இல் வெள்ளை மாளிகை மீதான தாக்குதலில் இந்தப் பிரிவினையைத் தம் அனுகூலத்திற்காகக் கலகக்காரர்கள் பயன்படுத்தப்படும் நிலையை அடைந்தது. அ. ஐ. நா. நாடாளுமன்றக் கட்டடத்துக்குள் கலகக்காரர்களின் ஒரு குழுவானது நுழைந்தது. சுய-ஆட்சிக் கவிழ்ப்பு முயற்சியாக அதிகாரம் அமைதியாகக் கை மாற்றப்படுவதைத் தடுக்க முயற்சித்தது.
# அமெரிக்க ஐக்கிய நாடுகள்

## புவியியல்

உருசியா மற்றும் கனடாவுக்கு அடுத்து ஒட்டு மொத்த நிலப்பரப்பில் உலகின் மூன்றாவது மிகப் பெரிய நாடு ஐக்கிய அமெரிக்கா ஆகும். 48 தொடர்ச்சியாக அமைந்துள்ள மாநிலங்கள் மற்றும் கொலம்பியா மாவட்டம் ஆகியவை 80,80,470 சதுர கிலோ மீட்டர்களுடன் ஓர் இணைந்த பரப்பளவை ஆக்கிரமித்துள்ளன. அத்திலாந்திக் கடற்கரையின் கடற்கரைச் சமவெளியானது உள்நிலக் காடுகளுக்கும், பியேட்மன்ட் பீடபூமிப் பகுதியில் உள்ள சுருள் போன்ற குன்றுகளுக்கு வழி விடுகின்றன.  
ஆப்பலேச்சிய மலைத்தொடர் மற்றும் அடிரோன்டாக் மலை முகட்டுத் திரள் ஆகியவை அமெரிக்கப் பேரேரிகள் மற்றும் நடு மேற்கின் புல்வெளிகளில் இருந்து கிழக்குக் கடற்கரையைப் பிரிக்கின்றன. உலகின் நான்காவது மிகப் பெரிய ஆற்று அமைப்பான மிசிசிப்பி ஆற்று அமைப்பானது நாட்டின் இதயப் பகுதி வழியாக வடக்கு-தெற்காக முதன்மையாக ஓடுகிறது. பெருஞ் சமவெளியின் தட்டையான மற்றும் செழிப்பான பிரெய்ரி புல்வெளிகள் மேற்கு நோக்கி நீண்டு உள்ளன. தென் கிழக்கே ஓர் உயர் நிலப் பகுதியால் தடைகளுக்கு உள்ளாகின்றன. இன்னும் மேற்கே பாறைகளையுடைய பெரும் வடிநிலம் மற்றும் சிகுவாகுவா, சோனோரன், மற்றும் மொகாவி பாலைவனங்கள் உள்ளன. கொலராடோ ஆறால் தசம இலட்சக்கணக்கான ஆண்டுகளுக்கும் மேலாக உருவாக்கப்பட்டுள்ள அரிசோனாவின் வடமேற்கு மூலையில் மாபெரும் செங்குத்துப் பள்ளத்தாக்கு உள்ளது. ஓர் ஆழமான பக்கவாட்டைக் கொண்ட பள்ளத்தாக்கு இதுவாகும். இதன் மிகப் பெரிய காட்சி அளவு மற்றும் நுணுக்க விவரங்களையுடைய, வண்ண மயமான இயற்கை இடங்களுக்காக அறியப்படும் பிரபலமான சுற்றுலாத் தளமாக இது உள்ளது.  
சியேரா நிவாடா மற்றும் கேசுகேட் மலைத் தொடர்கள் அமைதிப் பெருங்கடல் கடற்கரைக்கு அருகே அமைந்துள்ளன. தொடர்ச்சியான ஐக்கிய அமெரிக்காவில் தாழ்வான மற்றும் மிக உயரமான புள்ளிகளானவை கலிபோர்னியா மாநிலத்தில் அமைந்துள்ளன. இரு புள்ளிகளும் சுமார் 135 கிலோ மீட்டர் தொலைவில் தான் உள்ளன. 6,190.5 மீட்டர் உயரத்துடன் அலாசுகாவின் டெனாலியானது இந்நாடு மற்றும் கண்டத்தில் மிக உயரமான சிகரமாக உள்ளது. அலாசுகாவின் அலெக்சாந்தர் மற்றும் அலூசியன் தீவுகளில் செயல்பாட்டிலுள்ள எரிமலைகளானவை பொதுவானவையாக உள்ளன. அவாயானது எரிமலைத் தீவுகளை உள்ளடக்கியுள்ளது. ராக்கி மலைத் தொடரின் யெல்லோஸ்டோன் தேசியப் பூங்காவுக்குக் கீழ் இராட்சத எரிமலைகள் உள்ளன. கண்டப் பகுதியின் மிகப் பெரிய எரிமலை அமைப்பாக யெல்லோஸ்டோன் கல்தேரா உள்ளது. 2021இல் ஐக்கிய அமெரிக்கா உலகளாவிய நிரந்தரப் புல் வயல்கள் மற்றும் மேய்ச்சல் நிலங்களில் 8%யும், பயிர் நிலத்தில் 10%யும் கொண்டிருந்தது.
# அமெரிக்க ஐக்கிய நாடுகள்

## புவியியல்

### காலநிலை

கள்]]  
இதன் பெரிய அளவு மற்றும் புவியியல் வேறுபாடுகளுடன் ஐக்கிய அமெரிக்காவானது பெரும்பாலான காலநிலை வகைப்பாடுகளை உள்ளடக்கியுள்ளது. 100ஆவது மேற்கு நெடுவரைக் கோடுக்குக் கிழக்கே காலநிலையானது வடக்கில் ஈரப்பதமுள்ள கண்டப் பகுதி காலநிலை முதல் தெற்கில் ஈரப்பதமுள்ள துணை வெப்ப மண்டலக் காலநிலை வரை வேறுபடுகிறது. மேற்கே பெருஞ் சமவெளிகளானவை பகுதியளவு-வறண்டவையாகும். அமெரிக்காவின் மேற்குப் பகுதியின் பல மலைப் பாங்கான பகுதிகளானவை ஓர் அல்பைன் தட்பவெப்பத்தைக் கொண்டுள்ளன. தென்மேற்கில் காலநிலை வறண்டும், கலிபோர்னியா கடற்கரையில் நடுநிலக்கடல் சார் காலநிலையும், மற்றும் கடற்கரைப் பகுதி ஓரிகன், வாசிங்டன் மற்றும் தெற்கு அலாஸ்கா ஆகிய இடங்களில் பெருங்கடல் காலநிலையையும் கொண்டு காணப்படுகிறது. பெரும்பாலான அலாஸ்காவானது துணை ஆர்க்டிக் அல்லது துருவக் காலநிலையைக் கொண்டுள்ளது. அவாய், புளோரிடாவின் தெற்கு முனை, கரிபியன் மற்றும் அமைதிப் பெருங்கடல் பகுதியில் உள்ள ஐக்கிய அமெரிக்க நிலப்பரப்புகளானவை வெப்ப மண்டலக் காலநிலையைக் கொண்டுள்ளன.  
மெக்சிகோ வளைகுடாவை எல்லையாகக் கொண்டுள்ள மாநிலங்கள் சூறாவளிகளுக்கு உள்ளாகின்றன. உலகின் பெரும்பாலான சூறாவளிகள் இந்நாட்டில் தான் ஏற்படுகின்றன. முதன்மையாக சூறாவளி வழி எனும் பகுதியில் ஏற்படுகின்றன. ஒட்டு மொத்தமாக பிற எந்தவொரு நாட்டையும் விட மிக உயர்ந்த தாக்கத்தையுடைய மட்டு மீறிய வானிலை நிகழ்வுகளை ஐக்கிய அமெரிக்கா பெறுகிறது. 21ஆம் நூற்றாண்டில் ஐக்கிய அமெரிக்காவில் மட்டு மீறிய வானிலையானது மிகவும் அடிக்கடி ஏற்படுகிறது. 1960களில் குறிப்பிடப்பட்ட வெப்ப நிலைகளின் எண்ணிக்கையைப் போல் தற்போது மூன்று மடங்கு ஏற்படுகிறது. அமெரிக்கத் தென் மேற்கில் வறட்சிகளானவை மிகவும் அடிக்கடி நிகழ்வனவாகவும், மிகக் கடுமையானவையாகவும் உருவாகியுள்ளன. மக்களை மிகவும் ஈர்க்கக் கூடிய பகுதிகள் சூறாவளிகளுக்கு அதிகம் உள்ளாவதாகக் கருதப்படுகின்றன.
# அமெரிக்க ஐக்கிய நாடுகள்

## புவியியல்

### உயிரினப் பல்வகைமையும், பாதுகாப்பும்

2024ஆம் ஆண்டு அலுவல் பூர்வமாகத் தேசியப் பறவையாக அறிவிக்கப்பட்டது.]]  
பெரும் எண்ணிக்கையில் அகணிய உயிரினங்களைக் கொண்டுள்ள 17 பெரும்பல்வகைமை நாடுகளில் ஐக்கிய அமெரிக்காவும் ஒரு நாடாகும். தொடர்ச்சியான ஐக்கிய அமெரிக்கா மற்றும் அலாஸ்காவில் சுமார் 17,000 கலன்றாவரங்களும், அவாயில் சுமார் 1,800 க்கும் மேற்பட்ட பூக்கும் தாவரங்களும் காணப்படுகின்றன. பூக்கும் தாவரங்களில் சில கண்டப் பகுதியிலும் காணப்படுகின்றன. ஐக்கிய அமெரிக்காவானது 428 பாலூட்டி இனங்கள், 784 பறவையினங்கள், 311 ஊர்வன, 295 நீர்நில வாழ்வன மற்றும் சுமார் 90,000 பூச்சியினங்களுக்குத் தாயகமாக உள்ளது.  
63 தேசியப் பூங்காக்கள், கூட்டரசால் பேணப்படும் பிற நூற்றுக்கணக்கான பூங்காக்கள், காடுகள் மற்றும் காட்டியல்பான பகுதிகள் இந்நாட்டில் உள்ளன. இவை தேசியப் பூங்கா சேவை மற்றும் பிற முகமைகளால் மேலாண்மையிடப்படுகின்றன. இந்நாட்டின் நிலத்தில் சுமார் 28% பொதுவுடைமையாகவும், கூட்டரசால் பேணப்படுவதாகவும் உள்ளது. முதன்மையாக இந்நிலங்கள் மேற்கத்திய மாநிலங்களில் உள்ளன. சில நிலங்கள் வணிகப் பயன்பாட்டுக்காகக் குத்தகைக்கு விடப்பட்டு இருந்தாலும் இந்நிலத்தின் பெரும்பாலான பகுதியானது பாதுகாக்கப்பட்டதாகும். இதில் ஒரு சதவீதத்திற்கும் குறைவான அளவே இராணுவத் நோக்கங்களுக்காகப் பயன்படுத்தப்படுகிறது.  
புதுப்பிக்கவியலா மூலங்கள் மற்றும் அணு சக்தி ஆற்றல், காற்று மற்றும் நீர் மாசுபாடு, உயிரினப் பல்வகைமை, மரங்கள் வெட்டப்படுதல் மற்றும் காடுகள் அழிக்கப்படுதல், மற்றும் காலநிலை மாற்றம் ஆகியவற்றின் மீதான விவாதங்கள் உள்ளிட்டவை ஐக்கிய அமெரிக்காவில் சுற்றுச்சூழல் பிரச்சினைகளாக உள்ளன. பெரும்பாலான சுற்றுச்சூழல் சார் பிரச்சினைகளைக் கையாளும் கூட்டரசு முகமையாக ஐக்கிய அமெரிக்க சுற்றுச்சூழல் பாதுகாப்பு முகமை திகழ்கிறது. 1964ஆம் ஆண்டிலிருந்து காட்டியல்பு குறித்த யோசனையானது பொது நிலங்களின் மேலாண்மையை காட்டியல்பு சட்டத்தின் மூலம் வடிவமைத்துள்ளது. அச்சுறு நிலை மற்றும் அருகிய இனங்கள் மற்றும் அவற்றின் வாழ்விடங்களைப் பாதுகாக்கும் ஒரு வழியை 1973ஆம் ஆண்டின் அருகிய இனங்களின் சட்டமானது கொடுக்கிறது. ஐக்கிய அமெரிக்க மீன் மற்றும் காட்டுயிர் சேவையானது இச்சட்டத்தைச் செயல்படுத்தி நடைமுறைப்படுத்துகிறது. 2024இல் சுற்றுச்சூழல் செயல்பாட்டுச் சுட்டெண்ணில் 180 நாடுகளில் ஐக்கிய அமெரிக்கா 35ஆவது இடத்தைப் பெற்றது. 2016இல் காலநிலை மாற்றம் குறித்த பாரிசு ஒப்பந்தத்தில் இந்நாடு இணைந்தது.